Pasionat de șerpi veninoși, un tânăr de 36 de ani din Drobeta – Turnu Severin a fost găsit mort în locuința sa. El se ocupa cu creșterea unor reptile pe care le ținea în acvarii. Este vorba de șapte reptile, între care două vipere și un piton.
„Pe corpul victimei au fost descoperite leziuni autoprovocate produse cu corp tăietor și înțepătură de ac de seringă, precum și mici puncte cu crustă, înțepători care pot fi atât de origine dermatologică, de la înțepături de insecte sau de la înțepături de reptile”, a afirmat Gheorghe Ciocan, procuror la Parchetul de pe lângă Tribunalul Mehedinți.
„A fost mușcat de n ori, de vreo 5 ori știu eu. A încercat să se salveze, de aia și-a pus garoul”, a afirmat bunica bărbatului, Sanda Pescalu.
La apartamentul tânărului au mers echipe mixte formate din polițiști, biologi și experți ai Gărzii de Mediu pentru a prelua reptilele. Ele vor fi încredințate unui ONG.
„Animalele în cauză sunt animale din specii protejate. Au fost capturate din natură și ne aflăm aici pentru a le putea prelua, evalua, ținute într-o perioadă de carantină și ulterior ne dorim să le eliberăm în zona de proveniență”, a afirmat Oana Vasiliu, medic veterinar.
Cadavrul bărbatului a fost dus la Serviciul de Medicină Legală în vederea realizării necropsiei, cauza morții urmând a fi stabilită. A fost deschis un dosar penal pentru ucidere din culpă.